חוק הרשות השנייה לטלוויזיה ורדיו (תיקון מס' 40), התשע"ו-2016
הצעת חוק פרטית, הכנסת ה-20
פורסם: ספר החוקים, חוברת 2537, עמ' 622, 2016-03-17T00:00:00+02:00
חוק הרשות השנייה לטלוויזיה ורדיו (תיקון מס' 40), התשע"ו–2016 (להלן – תיקון מס' 40), התקבל בקריאה השנייה ובקריאה השלישית ביום כ"ז באדר א' התשע"ו (7 במארס 2016). 
החוק עוסק בזיכיונות לשידורי רדיו אזוריים. זיכיונות אלה ניתנו לאחר הליך מכרזי שקיימה הרשות השנייה לטלוויזיה ורדיו, כאשר את תדרי הרדיו מקצה שר התקשורת לבעלי הזיכיונות האמורים. 
בשנים האחרונים הוקצו לחלק מבעלי הזיכיונות מספר תדרים לאזור זיכיון אחד. הקצאת התדרים הנוספת נעשתה בשל הפרעות בקליטת השידורים או בשל הקושי בכיסוי כל אזור הזיכיון. בסברה כי בסמכותה לעשות כן, אישרה מועצת הרשות השנייה, במהלך השנים, לחלק מבעלי הזיכיונות שהוקצו להם תדרים נוספים, לפצל את שידוריהם, ולשדר באחד או יותר מהתדרים תוכן שידורים נוסף על השידורים העיקריים של התחנה. ואולם, ביום 19 בינואר 2015 החליטה מועצת הרשות השנייה לטלוויזיה ורדיו (להלן – המועצה) כי אין לה סמכות מפורשת בחוק להתיר פיצול שידורים, ועל כן היא לא תתיר עוד לשדר תוכן נוסף על גבי התדרים הנוספים שהוקצו. לגבי אישורים שניתנו על ידה בעבר, קבעה המועצה, כהוראת מעבר, שבעלי זיכיונות אלה יהיו רשאים להמשיך ולשדר תוכן נוסף למשך שנתיים נוספות. 
תיקון מס' 40 קובע את סמכות מועצת הרשות השנייה לאפשר לבעל זיכיון לשידורי רדיו אזורי לשדר תוכן נוסף ושונה מהשידורים העיקריים, על התדר הנוסף שהוקצה לו. פיצול השידורים יכול להיעשות רק בחלק משעות היממה, והכל בכפוף לכללים שהמועצה תקבע לעניין זה. 
אישור כאמור איננו אישור אוטומטי לכל מי שמשרד התקשורת הקצה לו תדר נוסף. המועצה נדרשת לערוך מיפוי של הצרכים המיוחדים של מגוון האוכלוסיות ברחבי הארץ, וזאת, בלי לגרוע מסמכות המועצה לקבוע כי יש הצדקה לקבוע אזור זיכיון נוסף ולתת אותו לבעל זיכיון חדש בהליך מכרזי. רק לאחר שהמועצה השתכנעה שיש הצדקה לפיצול השידורים באזור זיכיון, היא רשאית לאשר לבעל הזיכיון פיצול שידורים בהתאם לכללים שתקבע. 
בנוסף, תיקון מס' 40 מגביל את בעל הזיכיון כך שיוכל לשדר תוכן נוסף אחד בלבד, וזאת אף אם מסיבה כלשהי הוקצו לו יותר משני תדרים באזור הזיכיון. כמו כן, התיקון קובע כי מי שהוקצו לו תדרים והוא עושה בהם שימוש לשידור תוכן נוסף, לא יוכל לקבל בהמשך תדר נוסף, אלא אם התגלו הפרעות בקליטת שידוריו. 
תחילתו של תיקון מס' 40 ביום פרסומו ברשומות. בתוך שנה מיום תחילתו של תיקון מס' 40, המועצה תקבע את הכללים לעניין תוכן שידורים נוסף ותקבל החלטות בעניין בעלי זיכיונות שהמועצה אישרה להם ערב החוק לשדר תוכן נוסף. בעל זיכיון כאמור ימשיך לשדר תוכן נוסף עד למועד החלטת המועצה בעניינו, לפי תיקון מס' 40.